CELEX: 32018D0718
Language: lt
Date: 2018-05-14 00:00:00
Title: 2018 m. gegužės 14 d. Komisijos įgyvendinimo sprendimas (ES) 2018/718 dėl oficialaus patvirtinimo, kad Maltos galvijų bandos neužkrėstos tuberkulioze, sustabdymo, ir kuriuo iš dalies keičiamas Sprendimo 2003/467/EB I priedas (pranešta dokumentu Nr. C(2018) 2762) (Tekstas svarbus EEE. )

16.5.2018   
            
            
               LT
            
            
               Europos Sąjungos oficialusis leidinys
            
            
               L 120/12
            
         KOMISIJOS ĮGYVENDINIMO SPRENDIMAS (ES) 2018/718
   2018 m. gegužės 14 d.
   dėl oficialaus patvirtinimo, kad Maltos galvijų bandos neužkrėstos tuberkulioze, sustabdymo, ir kuriuo iš dalies keičiamas Sprendimo 2003/467/EB I priedas
   
      
         (pranešta dokumentu Nr. C(2018) 2762)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis (1), ypač į jos A priedo I skirsnio 5 dalį,
   kadangi:
   
               (1)
            
            
               Direktyva 64/432/EEB taikoma Sąjungos vidaus prekybai galvijais. Joje nustatytos sąlygos, pagal kurias gali būti paskelbta, kad valstybėje narėje galvijų bandose tuberkuliozės oficialiai nenustatyta, ir tokio statuso išlaikymo sąlygos;
            
         
               (2)
            
            
               Komisijos sprendime 2003/467/EB (2) nurodyta, kad valstybių narių, išvardytų jo I priedo 1 skyriuje, galvijų bandose tuberkuliozės oficialiai nenustatyta;
            
         
               (3)
            
            
               Malta įtraukta į Sprendimo 2003/467/EB I priedo 1 skyrių Komisijos įgyvendinimo sprendimu (ES) 2016/448 (3);
            
         
               (4)
            
            
               2017 m. lapkričio mėn. Malta pranešė apie galvijų tuberkuliozės, kuri buvo patvirtinta izoliavus M. bovis atliekant laboratorinius tyrimus, protrūkį. Atliekant tolesnius tyrimus, kitoje bandoje taip pat nustatyta galvijų tuberkuliozės atvejų. Į šią antrą bandą buvo perkelta gyvūnų iš pirmųjų užkrėstų gyvūnų bandos;
            
         
               (5)
            
            
               Malta ėmėsi Direktyvos 64/432/EEB A priedo I skirsnyje nustatytų priemonių ir pirmiausia atšaukė oficialų patvirtinimą, kad pirmoji banda neužkrėsta tuberkulioze ir sustabdė patvirtinimą, kad antroji banda neužkrėsta tuberkulioze. Todėl Malta daugiau neatitinka Direktyvos 64/432/EEB A priedo I skirsnio 4 dalyje nustatytų kriterijų, pagal kuriuos ji gali būti oficialiai laikoma neužkrėsta tuberkulioze; be to, infekcijos šaltinis nėra aiškus;
            
         
               (6)
            
            
               gavusi informaciją iš Maltos apie galvijų tuberkuliozės protrūkius, Komisija mano esant įrodymų, kad šioje valstybėje narėje padėtis dėl galvijų tuberkuliozės iš esmės pasikeitė;
            
         
               (7)
            
            
               todėl oficialus patvirtinimas, kad Maltoje galvijų tuberkuliozės nenustatyta, turėtų būti sustabdytas, kol gavus ligos stebėjimo tyrimų ir epidemiologinių tyrimų rezultatus bus įrodyta, kad protrūkiai yra kontroliuojami, priemonės pagal Direktyvos 64/432/EEB A priedo I skirsnio 4 dalies b, c ir d punktus taikomos, o galvijų bandų, kurios yra patvirtintos užkrėstos tuberkulioze, procentinė dalis neviršys 0,1 % visų bandų nepertraukiamą 12 mėnesių laikotarpį, kuriam pasibaigus ne mažiau kaip 99,9 % galvijų bandų turėtų būti oficialiai patvirtintos neužkrėstos tuberkulioze;
            
         
               (8)
            
            
               todėl Sprendimo 2003/467/EB I priedas turėtų būti atitinkamai iš dalies pakeistas;
            
         
               (9)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   1.   Oficialus patvirtinimas, kad Maltos galvijų bandos neužkrėstos tuberkulioze, sustabdomas.
   2.   Siekdama atgauti oficialų patvirtinimą, kad jos galvijų bandos neužkrėstos tuberkulioze, Malta turi atitikti tokias sąlygas:
   
               a)
            
            
               ji turi toliau atitikti Direktyvos 64/432/EEB A priedo I skirsnio 4 dalies b, c ir d punktuose nustatytas sąlygas;
            
         
               b)
            
            
               visoms galvijų bandoms buvo atlikti galvijų tuberkuliozės tyrimai, laikantis Direktyvos 64/432/EEB A priedo I skirsnio 1 dalyje nustatytos tvarkos;
            
         
               c)
            
            
               galvijų bandų, kurios yra patvirtintos užkrėstos tuberkulioze, procentinė dalis neviršija 0,1 % visų bandų nepertraukiamą 12 mėnesių laikotarpį;
            
         
               d)
            
            
               pasibaigus c punkte nurodytam 12 mėnesių laikotarpiui ne mažiau kaip 99,9 % galvijų bandų turi būti oficialiai patvirtintos neužkrėstos tuberkulioze.
            
         2 straipsnis
   Sprendimo 2003/467/EB I priedas iš dalies keičiamas pagal šio sprendimo priedą.
   3 straipsnis
   Šis sprendimas skirtas valstybėms narėms.
   
      Priimta Briuselyje 2018 m. gegužės 14 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL 121, 1964 7 29, p. 1977/64.
   
      (2)  2003 m. birželio 23 d. Komisijos sprendimas 2003/467/EB, nustatantis tam tikrose valstybėse narėse ar valstybių narių regionuose, kuriuose oficialiai nenustatytos tuberkuliozė, bruceliozė ir enzootinė galvijų leukozė, galvijų bandų statusą (OL L 156, 2003 6 25, p. 74).
   
      (3)  2016 m. kovo 23 d. Komisijos įgyvendinimo sprendimas (ES) 2016/448, kuriuo dėl oficialaus patvirtinimo, kad Maltos galvijų bandos neužkrėstos tuberkulioze ir brucelioze, iš dalies keičiami Sprendimo 2003/467/EB I ir II priedai (OL L 78, 2016 3 24, p. 78).
   
      PRIEDAS
      Sprendimo 2003/467/EB I priedo 1 skyrius pakeičiamas taip:
      
         
            „1 SKYRIUS
         
         
            Valstybės narės, kuriose tuberkuliozės oficialiai nenustatyta
         
         
                     ISO kodas
                  
                  
                     Valstybė narė
                  
               
                     BE
                  
                  
                     Belgija
                  
               
                     CZ
                  
                  
                     Čekija
                  
               
                     DK
                  
                  
                     Danija
                  
               
                     DE
                  
                  
                     Vokietija
                  
               
                     EE
                  
                  
                     Estija
                  
               
                     FR
                  
                  
                     Prancūzija
                  
               
                     LV
                  
                  
                     Latvija
                  
               
                     LT
                  
                  
                     Lietuva
                  
               
                     LU
                  
                  
                     Liuksemburgas
                  
               
                     HU
                  
                  
                     Vengrija
                  
               
                     NL
                  
                  
                     Nyderlandai
                  
               
                     AT
                  
                  
                     Austrija
                  
               
                     PL
                  
                  
                     Lenkija
                  
               
                     SI
                  
                  
                     Slovėnija
                  
               
                     SK
                  
                  
                     Slovakija
                  
               
                     FI
                  
                  
                     Suomija
                  
               
                     SE
                  
                  
                     Švedija“